Gandia acull des de hui el I Congrés TIC i Educació al Campus de Gandia de la UPV
05 octubre 2018

## Gandia acull des de hui el I Congrés TIC i Educació al Campus de Gandia de la UPV05 octubre 2018Última actualització: 14 juliol 2025

![](../gestion/img/_AO_7547-copia.jpg)  
  

L'alcaldessa de Gandia, Diana Morant ha participat aquesta vesprada al I Congrés TIC i Educació que, sota el títol 'L'aula oberta a la societat digital', té lloc al Campus de Gandia de la UPV els dies 5 i 6 d'octubre, i que està dirigit a professorat d'Infantil, Primària i Secundària.  
  
Un Congrés que organitza la Generalitat, el Cefire i la Direcció General de Tecnologies de la Informació i les Comunicacions, i en el qual col·labora l'Ajuntament de Gandia i el Campus de Gandia de la UPV en el marc de la Càtedra de Turisme Intel·ligent.  
  
**Diana Morant** ha donat la benvinguda als presents destacant que la iniciativa suposa excel·lent punt de trobada per al professorat valencià, i "_un magnífic espai de reflexió i d'intercanvi d'experiències entorn de l'ús de les noves tecnologies en els processos d'ensenyament que es desenvolupen a les aules" "Els vostres alumnes són xics del nou mil·lenni. Xiquets i joves que han nascut i viuen en un medi en el qual les tecnologies digitals formen part del seu entorn quotidià. I, vosaltres, els professors, us trobeu davant el repte que representa donar respostes a les necessitats educatives de l'alumnat_".  
  
L'alcaldessa ha recordat que aquesta iniciativa és perfecta per a Gandia, ja que la nostra ciutat ha estat nomenada pel Govern d'Espanya, Ciutat de la Ciència i la Innovació a més de ser un municipi que aposta pel turisme de congressos i és una ciutat educadora tal com demostra la seva pertinença a l'Associació Internacional i la Xarxa Estatal de Ciutats Educadores des de 1996.  
  
"_Sempre he entès l'educació com un dret públic i una eina de transformació social basada, fonamentalment, en la igualtat d'oportunitats. En aquesta defensa de la igualtat d'oportunitats, tenim la sort de trobar-nos una gran aliada a l'Administració Autonòmica, que ha fet un important esforç inversor a la nostra ciutat, amb el Pla Edificant, amb l'ensenyament 2-3 anys gratuït i amb la recuperació de la gestió pública de les Escoletes_" va declarar Diana Morant qui ha conclòs la seva intervenció afirmant que "_Hui, la societat de la informació constitueix un important repte de modernitat, desenvolupament i competitivitat, alhora que permet una major participació de la ciutadania en aspectes diversos de la vida social, política o cultural. Però l'accés a les TIC no ha estat exempt de polèmica. L'ús de les noves tecnologies de la informació pot ser desigual entre les persones i provocar el que s'anomena "bretxa digital"_”.